ຫ້ອງການສຶກສາທິການ ແລະ ກິລາ (ສກມ) ເມືອງທຸລະຄົມ ຈັດພິທີປະກາດຈົບຊັ້ນມັດທະຍົມຕອນຕົ້ນບຳລຸງທົ່ວເມືອງຢ່າງເປັນທາງການ ແລະ ເປັນເມືອງອັນດັບທີ 3 ຂອງແຂວງວຽງຈັນ ໃນຕອນເຊົ້າຂອງວັນທີ 27 ທັນວາ ຜ່ານມາ ທີ່ສະໂມສອນຫ້ອງວ່າການປົກຄອງເມືອງດັ່ງກ່າວ, ໂດຍການເປັນກຽດເຂົ້າຮ່ວມຂອງທ່ານ ບົວລານ ສິລິປັນຍາ ຮອງລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ນາງ ຈັນແພງ ວິພາວັນ ຫົວໜ້າພະແນກສຶກສາທິການ ແລະ ກິລາແຂວງ, ທ່ານ ນາງ ວົງເດືອນ ລັດຕະໂສ ຮອງເຈົ້າເມືອງທຸລະຄົມ, ພ້ອມດ້ວຍຄະນະນໍາ ກະຊວງສຶກສາທິການ ແລະ ກິລາ, ການນຳພັກ-ລັດ ຂັ້ນແຂວງ, ເມືອງ, ຄະນະພະແນກສຶກສາທິການ ແລະ ກິລາແຂວງ, ຫົວໜ້າຫ້ອງການສຶກສາທິການ ແລະ ກິລາເມືອງ, ຫົວໜ້າຫ້ອງການອ້ອມຂ້າງເມືອງ, ຜູ້ອຳນວຍການໂຮງຮຽນທັງພາກລັດ ແລະ ເອກະຊົນ, ພະນັກງານ ຄູ-ອາຈານ, ນັກຮຽນ ແລະ ປະຊາຊົນ 100 ກວ່າຄົນ.
ໃນພິທິດັ່ງກ່າວ, ທ່ານ ສົມຫວັງ ສີບຸນເຮືອງ ຫົວໜ້າຫ້ອງການສຶກສາທິການ ແລະ ກິລາ ເມືອງທຸລະຄົມ ໄດ້ລາຍງານສະພາບລວມຂອງການສຶກສາພາຍໃນເມືອງໃຫ້ຮູ້ວ່າ: ໃນປີ 1979 ພາຍຫຼັງສ້າງຕັ້ງເປັນເມືອງທຸລະຄົມ ວຽກງານການສຶກສາພາຍໃນເມືອງແມ່ນບໍ່ທັນບັນລຸຕາມລະດັບຄາດໝາຍ, ປະຊາຊົນຍັງບໍ່ເຂົ້າໃຈແຈ້ງ, ບໍ່ທັນເຊື່ອມຊຶມຕໍ່ແນວທາງຂອງພັກ-ລັດ, ເຊິ່ງສະແດງອອກໃນເດັກທີ່ເຖິງອາຍຸກະກຽມເຂົ້າຮຽນ ແຕ່ຜູ້ປົກຄອງຍັງບໍ່ສົ່ງມາຮຽນ ເຮັດໃຫ້ອັດຕາເຂົ້າຮຽນຊັ້ນປະຖົມຍັງຕໍ່າ, ຜູ້ປົກຄອງບາງຄົນຍັງນຳເອົາລູກຫຼານຂອງຕົນອອກໂຮງຮຽນກາງປີ ເພື່ອໄປຊ່ວຍວຽກຄອບຄົວ, ເຊິ່ງເປັນສາເຫດເຮັດໃຫ້ນັກຮຽນຂາດຮຽນ ແລະ ປະລະການຮຽນເປັນຈຳນວນຫຼາຍ, ອັດຕາການປະລະການຮຽນໃນຊັ້ນປະຖົມ ແລະ ຊັ້ນມັດທະຍົມຍັງສູງ. ຂະນະດຽວກັນ, ທາງຫ້ອງການສຶກສາທິການ ແລະ ກິລາເມືອງ ໄດ້ສຸມໃສ່ການຈັດຕັ້ງການຮຽນ-ການສອນຊັ້ນປະຖົມບໍາລຸງທົ່ວເມືອງ ໂດຍມີນັກຮຽນທັງໝົດ 786 ຄົນ, ຍິງ 425 ຄົນ, ເຊິ່ງສາມາດລົບລ້າງ ແລະ ປະກາດຈົບຊັ້ນປະຖົມບຳລຸງ ໃນວັນທີ 24 ພະຈິກ 2002. ຫຼັງຈາກນັ້ນ, ກໍ່ໄດ້ສືບຕໍ່ຈັດຕັ້ງການຮຽນ-ການສອນບຳລຸງຊັ້ນປະຖົມທີ່ຍັງເຫຼືອ ສຳເລັດ 100 ເປີເຊັນ ໃນປີ 2009.
ໃນສົກປີ 2013-2014 ໄດ້ຈັດຕັ້ງການຮຽນ-ການສອນ ຊັ້ນມັດທະຍົມຕອນຕົ້ນບຳລຸງໃຫ້ແກ່ປະຊາຊົນ ແລະ ໄດ້ປະຕິບັດຕາມແຜນເປັນແຕ່ລະໄລຍະ. ຜ່ານການຈັດຕັ້ງການຮຽນ-ການສອນສໍາເລັດຕາມໂຄງການຫຼັກສູດແລ້ວ, ຫ້ອງການສຶກສາທິການ ແລະ ກິລາ ເມືອງທຸລະຄົມ ໄດ້ລາຍງານໃຫ້ພະແນກສຶກສາທິການ ແລະ ກິລາ ແຂວງວຽງຈັນ ເພື່ອຂໍອະນຸຍາດຈັດຕັ້ງການສອບເສັງໃຫ້ຖືກຕ້ອງຕາມລະບຽບຫຼັກການ ໃນລະຫວ່າງວັນທີ 11-12 ກໍລະກົດ 2016, ເຊິ່ງນັກຮຽນມີໜ້າສອບເສັງຕົວຈິງ 138 ຄົນ, ຍິງ 42 ຄົນ, ສອບໄດ້ 138 ຄົນ, ຍິງ 42 ຄົນ, ວິຊາສອບເສັງລວມມີ 5 ວິຊາ ຄື: ວິຊາພາສາລາວ-ວັນນະຄະດີ, ວິທະຍາສາດສັງຄົມ, ສຶກສາພົນລະເມືອງ, ຄະນິດສາດ ແລະ ວິຊາວິທະຍາສາດທຳມະຊາດ, ເຊິ່ງສະເລ່ຍຄະແນນສູງສຸດ ແມ່ນ 8 ແລະ ຄະແນນຕໍ່າສຸດ ແມ່ນ 5.
ນອກຈາກນັ້ນ, ໃນພິທີຍັງໄດ້ມີການປະກອບຄຳເຫັນຂອງຕາງໜ້າຄູ, ນັກຮຽນ, ນາຍບ້ານ ແລະ ໄດ້ມອບ-ຮັບໃບຢັ້ງຢືນ ແລະ ໃບຍ້ອງຍໍຂັ້ນຕ່າງໆ, ພ້ອມທັງໄດ້ຟັງການໂອ້ລົມໃຫ້ທິດຊີ້ນຳຂອງທ່ານຮອງລັດຖະມົນຕີ ກະຊວງສຶກສາທິການ ແລະ ກິລາ. ນອກຈາກນີ້, ຄະນະປະທານ ແລະ ຜູ້ແທນເຂົ້າຮ່ວມກໍ່ໄດ້ຮ່ວມກັນລັ່ນຄ້ອງ ແລະ ເປີດປ້າຍປະກາດຈົບຊັ້ນມັດທະຍົມຕອນຕົ້ນບຳລຸງທົ່ວເມືອງທຸລະຄົມຢ່າງເປັນທາງການ.
ໂດຍ: ນາງ ກິນດາລອນ ພົມມະຈັນ